ai4bharat/Pralekha huggingface dataset:
रक्षा मंत्रालय
रक्षा मंत्री ने जम्मू-कश्मीर के राजौरी में आर्मी बेस कैंप का दौरा किया और सीमा पर रक्षा तैयारियों और सुरक्षा स्थिति की समीक्षा की
रक्षा मंत्री ने चुनौतीपूर्ण परिस्थितियों में काम करते हुए सेना की अतुलनीय शौर्य और उत्साह की सराहना की, सेना को बहादुरी और समर्पण के साथ देश की सेवा जारी रखने के लिए प्रेरित किया
श्री राजनाथ सिंह ने जवानों से कहा-आपके साहस, प्रतिबद्धता और निरंतर सतर्कता के कारण राष्ट्र सुरक्षित महसूस करता है, हम हमेशा आपके साथ हैं
रक्षा मंत्री श्री राजनाथ सिंह ने 6 मई 2023 को जम्मू-कश्मीर के राजौरी में सेना के बेस कैंप की अपनी यात्रा के दौरान भारतीय सेना की परिचालन तैयारियों और सीमा पर सुरक्षा स्थिति का जायजा लिया। समीक्षा बैठक के दौरान जम्मू-कश्मीर के उपराज्यपाल श्री मनोज सिन्हा, सेना प्रमुख जनरल मनोज पांडे और उत्तरी कमान के जनरल ऑफिसर कमांडिंग-इन-चीफ लेफ्टिनेंट जनरल उपेंद्र द्विवेदी उपस्थित थे।
रक्षा मंत्री ने सैनिकों से बातचीत की और चुनौतीपूर्ण परिस्थितियों में काम करते हुए उनके साहस और उत्साह की सराहना की। उन्होंने जोर देकर कहा कि कठिन क्षेत्रों में भारतीय सेना के सैनिकों के अतुलनीय साहस, प्रतिबद्धता और निरंतर सतर्कता के कारण राष्ट्र सुरक्षित महसूस करता है। उन्होंने कहा कि सरकार और देश के लोग हमेशा सशस्त्र बलों के साथ हैं, उन्होंने उन्हें उसी समर्पण और बहादुरी के साथ काम करना जारी रखने के लिए प्रेरित किया।
श्री राजनाथ सिंह ने 5 मई 2023 को राजौरी में देश की सेवा में सर्वोच्च बलिदान देने वाले बहादुर सैनिकों को भी श्रद्धांजलि दी। उन्होंने कहा की उन वीरों के बलिदान को कभी भुलाया नहीं जाएगा।
सूक्ष्म, लघु एवं मध्यम उद्यम मंत्रालय
केवीआईसी ने वाराणसी में खादी प्रदर्शनी का आयोजन किया, 2215 इकाइयों को 77.45 करोड़ रुपये की मार्जिन मनी सब्सिडी जारी
केवीआईसी के अध्यक्ष श्री मनोज कुमार ने आज उत्तर प्रदेश के वाराणसी में एक राज्य स्तरीय खादी प्रदर्शनी का उद्घाटन किया। यह प्रदर्शनी 17 मार्च, 2023 से लेकर 26 मार्च, 2023 तक 10 दिनों के लिए लगाई गई है। इसके साथ ही प्रधानमंत्री रोजगार सृजन कार्यक्रम  के तहत मध्य और पूर्वी जोन की 2215 लाभार्थी इकाइयों को 227.21 करोड़ रुपये के स्वीकृत ऋण के सापेक्ष 77.45 करोड़ रुपये की मार्जिन मनी सब्सिडी भी अध्यक्ष द्वारा जारी की गई, जो कि सूक्ष्म, लघु और मध्यम उद्यम मंत्रालय की एक रोजगार उन्मुख प्रमुख योजना है और जिसे केवीआईसी द्वारा कार्यान्वित किया जा रहा है।
श्री कुमार ने खादी ग्रामोद्योग विकास समिति, मरुई, सिंधौरा, वाराणसी में मिट्टी के बर्तनों और चमड़े के शिल्पकारों को 180 बिजली से चलने वाले कुम्हार चाक एवं 75 फुटवियर मरम्मत टूलकिट और अकबरपुर, अम्बेडकर नगर में 30 मधुमक्खी पालकों को 300 मधुमक्खी बक्से वितरित किए।
केवीआईसी के अध्यक्ष ने एक समृद्ध, मजबूत, आत्मनिर्भर और खुशहाल राष्ट्र के निर्माण के लिए लाभार्थियों को अपनी-अपनी इकाइयों को सफलतापूर्वक चलाने के लिए प्रेरित किया।
उप राष्ट्रपति सचिवालय
उचित व्यवस्था के जरिए छात्र रोजगार खोजने के बजाय रोजगार का सृजन करें: उपराष्ट्रपति
नीति निर्माताओं, योजनाकारों और सिविल सोसायटी को ग्रामीण विकास पर जोर देना चाहिए
हमारी शिक्षा प्रणाली को पारंपरिक ज्ञान, शिल्पों और कलाओं पर विशेष ध्यान देना चाहिए
ग्रामीण विकास के लिए इंटरनेट की पहुंच और डिजिटल प्रोद्योगिकी के विस्तार का पूरा उपयोग हो
शिक्षा में शहरी-ग्रामीण अंतराल को समाप्त करने की अत्यावश्यकता
किसानों को विविधता अपनाने के लिए प्रोत्साहित करते हुए कृषि को लाभकारी बनाने की आवश्यकता
उपराष्ट्रपति ने डॉ. डी. रामा नायडू विगनन ग्रामीण विकास संस्थान के छात्रों से बातचीत की
(उपराष्ट्रपति श्री एम वैंकेया नायडू ने कहा है कि उचित व्यवस्था के जरिए छात्र रोजगार खोजने के बजाय रोजगार का सृजन करें। वे आज हैदराबाद में डॉ. डी. रामा नायडू विगनन ज्योति ग्रामीण विकास संस्थान के छात्रों और विगनन ज्योति सोसाइटी के सदस्यों को संबोधित कर रहे थे।
श्री नायडू ने कहा कि विगनन ज्योति सोसाइटी का गठन परमार्थ की दृष्टि से कुछ उद्यमियों ने मिलकर किया। उनका यह कार्य बहुत सराहनीय है। शिक्षा पर अपने विचार रखते हुए उन्होंने कहा कि शिक्षा में शहरी-ग्रामीण अंतराल को समाप्त करने की अत्यावश्यकता है। उन्होंने कहा कि शिक्षा में नैतिकता और मूल्यों का समावेश किया जाना चाहिए।
श्री नायडू ने कहा कि मेडक जिले में स्थित यह संस्थान बहुत अनोखा है और सभी राज्य सरकारों को इस तरह के उत्कृष्ट संस्थान खोलने चाहिए ताकि किसानों को प्रशिक्षण दिया जा सके और उनका कौशल विकास हो सके।
इस अवसर पर तेलंगाना के गृहमंत्री श्री मोहम्मद महमूद अली और अन्य विशिष्ट जन उपस्थित थे।
स्वास्थ्य एवं परिवार कल्याण मंत्रालय
श्री जे. पी. नड्डा ने "भारत की पोषण चुनौतियों पर राष्ट्रीय परिषद" की तीसरी बैठक को संबोधित किया
स्वास्थ्य मंत्रालय ने देश में पोषण की चुनौतियों से निपटने के लिए कई केंद्रित और लक्षित योजनाएं बनाई हैं : श्री जे. पी. नड्डा
“स्वास्थ्य मंत्रालय ने अन्य मंत्रालयों के साथ मिलकर देश में पोषण की चुनौतियों से निपटने के लिए कई केंद्रित और लक्षित योजनाएं बनाई हैं। हमने टीकाकरण, पहचान और पूरक कार्यों पर पूरा ध्यान केंद्रित किया है।” ये बातें केन्द्रीय स्वास्थ्य एवं परिवार कल्याण मंत्री श्री जे. पी. नड्डा ने महिला एवं बाल विकास मंत्री श्रीमती मेनका संजय गांधी की उपस्थिति में "भारत की पोषण चुनौतियों पर राष्ट्रीय परिषद" की तीसरी बैठक को संबोधित करते हुए कही।
इस बैठक में नीति आयोग के उपाध्यक्ष डॉ. राजीव कुमार, नीति आयोग के स्वास्थ्य और पोषण विभाग में सदस्य डॉ. विनोद कुमार पॉल, महिला एवं बाल विकास सचिव श्री राकेश श्रीवास्तव, स्वास्थ्य सचिव श्रीमती प्रीति सुदान, आयुष सचिव श्री राजेश कोटेचा और अन्य मंत्रालयों जैसे पेयजल एवं स्वच्छता मंत्रालय, खाद्य और सार्वजनिक वितरण मंत्रालय के प्रतिनिधियों के साथ-साथ छत्तीसगढ़, तमिलनाडु एवं बिहार जैसे राज्यों के भी प्रतिनिधि उपस्थित थे।
श्री नड्डा ने आश्वस्त करते हुए कहा कि स्वास्थ्य मंत्रालय देश में पोषण की चुनौतियों का सक्रिय रूप से समाधान करेगा। उन्होंने कहा कि स्वास्थ्य मंत्रालय ने देश में पोषण के व्यापक प्रसार को उच्च प्राथमिकता दी है। उन्होंने कहा कि बच्चों के बीच पोषण की समस्या का निराकरण करने के लिए स्वास्थ्य और परिवार कल्याण मंत्रालय ने विभिन्न कार्यक्रम और योजनाएं चलाई हैं और आगे भी कई योजनाएं आने वाली हैं।
मंत्रालय द्वारा किए गए पहल पर प्रकाश डालते हुए, श्री नड्डा ने कहा कि पोषण अभियान के कार्यान्वयन में स्वास्थ्य मंत्रालय प्रमुख हितधारकों में से एक है। श्री नड्डा ने कहा, "पोषण माह  के दौरान, राज्यों और केंद्रशासित प्रदेशों में एमओएचएफडब्ल्यू और स्वास्थ्य विभाग द्वारा 1.83 लाख गतिविधियों का आयोजन किया गया है, जिसमें करीब 2.58 करोड़ प्रतिभागियों ने भागीदारी निभाई है।" उन्होंने आगे कहा कि स्तनपान के प्रचार और समर्थन के लिए, सरकार ने स्तनपान को बढ़ावा और उचित स्तनपान को बेहतर बनाने के लिए "मां-मदरर्स-पूर्ण सहभाग" कार्यक्रम की शुरूआत की है। उन्होंने आगे जोर देते हुए कहा कि स्तनपान के प्रति जागरूकता पैदा करने के लिए सभी समुदायों के साथ भागीदारी और सुविधा स्तर एवं 360 डिग्री आईईसी अभियान द्वारा स्तनपान प्रबंधन पर स्वास्थ्य श्रमिकों की क्षमता निर्माण पर अधिक जोर दिया गया है।
श्री नड्डा ने कहा कि राष्ट्रीय बाल स्वास्थ्य कार्यक्रम  और राष्ट्रीय किशोर स्वास्थ्य कार्यक्रम जैसी योजनाओं के तहत क्रमशः बच्चों और किशोरों के बीच पोषण की कमी का पता लगाने के लिए कार्य किए जा रहे हैं। उन्होंने जोर देते हुए कहा कि सरकार वर्ष में दो बार राष्ट्रीय कृमि निवारण दिवस मनाती है और फरवरी से अब तक करीब 26.7 करोड़ बच्चों को अलबेंडाजॉल की खुराक दी गई है।
श्री नड्डा ने जोर देकर कहा कि इसमें स्थानीय नेताओं को शामिल करने और सरकार के पोषण पहल को और अधिक संवेदनशील बनाने की आवश्यकता पर बल दिया ताकि वे लोगों के बीच जागरूकता बढ़ा सकें।
इस बैठक में पिछली राष्ट्रीय परिषद की बैठक की सिफारिशों और पोषण माह के परिणामों पर संक्षिप्त विवरण, स्मार्ट फोन के विनिर्देशों और विकास निगरानी कार्यों, पोषण अभियान का तीसरे पक्ष द्वारा परिणाम आधारित मूल्यांकन, ई-आईएलए की भूमिका  और पोषण अभियान के प्रभावी कार्यान्वयन से संबंधित कई अन्य मुद्दों पर विस्तार से चर्चा की गई।
प्रधानमंत्री कार्यालय
प्रधानमंत्री ने पूर्वोत्तर राज्यों के सौंदर्य की प्रशंसा की
प्रधानमंत्री ने लोगों से पूर्वोत्तर भ्रमण की तस्वीरें साझा करने की अपील की
(प्रधानमंत्री श्री नरेन्द्र मोदी ने पूर्वोत्तर राज्यों की असाधारण प्राकृतिक सौंदर्य की प्रशंसा की।
उन्होंने लोगों से पूछा कि क्या उनके पास पूर्वोत्तर भ्रमण या उस क्षेत्र की असाधारण प्राकृतिक सौंदर्य की झलक संबंधी तस्वीरें हैं?
उन्होंने लोगों से आग्रह किया कि वे उन तस्वीरों को #मैग्निफिसेंटनॉर्थईस्ट के जरिए इंस्टाग्राम पर साझा करें। उन्होंने कहा कि वे भी पूर्वोत्तर से संबंधी कुछ तस्वीरें साझा करेंगे।
भारतीय प्रतिस्पर्धा आयोग
सीसीआई ने राजस्थान के जैसलमेर के सानू खान क्षेत्र में डंपर और डम्पर ट्रक यूनियन लाइम स्टोन  के खिलाफ काम रोकने और बंद करने का आदेश जारी किया
भारतीय प्रतिस्पर्धा आयोग  ने प्रतिस्पर्धा अधिनियम, 2002  की धारा 27 के प्रावधानों के तहत 7 फरवरी 2022 को आदेश जारी किया, जब आयोग ने यह पाया कि डम्पर ट्रक यूनियन अधिनियम की धारा 3 का उल्लंघन कर रहे हैं।
सूचना देने वाली कंपनी, सीजे डारक्ल लॉजिस्टिक्स लिमिटेड  ने सीसीआई के पास एक सूचना दाखिल कर आरोप लगाया कि जैसलमेर के सानू माइंस क्षेत्र में कार्यरत उक्त यूनियन ने सीजेडी लॉजिस्टिक्स को अपने वाहनों के माध्यम से परिवहन कार्य करने की अनुमति नहीं दी और केवल यूनियन के सदस्यों से ही ड्राइवरों के साथ वाहन लेना अनिवार्य किया और इसकी दर भी ऊंची रखी गयी थी। इसके अलावा, डम्पर ट्रक यूनियन और इसके सदस्यों ने न केवल सूचना देने वाली कंपनीके वाहनों को कार्य निष्पादित करने में अवरोध पैदा किया, बल्कि कंपनी के ड्राइवरों और कर्मियों को काम जारी रखने की कोशिश करने पर उन्हें शारीरिक नुकसान पहुंचाने की धमकी भी दी।
रिकॉर्ड पर मौजूद साक्ष्यों के आधार पर, सीसीआई ने पाया कि डम्पर ट्रक यूनियन ने अधिनियम की धारा 3 के साथ धारा 3 और धारा 3 के प्रावधानों का उल्लंघन किया है, क्योंकि उक्त यूनियन ने परिवहन सेवाओं की कीमतों को एक समेकित तरीके से निर्धारित किया है और ऐसी सेवाओं के प्रावधान को सीमित और नियंत्रित किया है। तदनुसार, आयोग ने डम्पर ट्रक यूनियन और श्री कुंवर राज सिंह, डम्पर ट्रक यूनियन के तत्कालीन अध्यक्ष  को इन कामों में शामिल होना बंद करने और उन काम रोकने का निर्देश दिया, जिन्हें अधिनियम की धारा 3 के प्रावधानों का उल्लंघन करना पाया गया है।
2019 के विवाद संख्या 31 में आदेश की एक प्रति सीसीआई की वेबसाइट पर निम्नलिखित लिंक पर उपलब्ध है: https://www.cci.gov.in/sites/default/files/31-of-2019.pdf
प्रधानमंत्री कार्यालय
प्रधानमंत्री ने ओडिशा वासियों को राजा पर्बा की बधाई दी
प्रधानमंत्री श्री नरेन्द्र मोदी ने राजा पर्बा के पावन अवसर पर ओडिशा वासियों को बधाई दी है।
एक ट्वीट में प्रधानमंत्री ने कहा है, “राजा पर्बा के पावन अवसर पर शुभकामनायें। मैं सबके स्वास्थ्य और आरोग्य के लिये प्रार्थना करता हूं।”
रेल मंत्रालय
भारतीय रेल ने मुम्बई से अहमदाबाद तक विशेष पर्यटन पैकेज ‘हेरिटेज वीक’ की शुरूआत की
19 से 25 नवम्बर, 2019 तक आयोजित होने वाले विश्व धरोहर सप्ताह-2019 के मद्देनजर भारतीय रेल खान-पान एवं पर्यटन निगम लिमिटेड  मुम्बई से एक विशेष पर्यटन पैकेज ‘हेरिटेज वीक’ की शुरूआत कर रहा है। यह आयोजन 22 से 25 नवम्बर, 2019 तक होगा। इस यात्रा को आईआरसीटीसी, पश्चिम ज़ोन कार्यालय, मुम्बई संचालित कर रहा है। इस पैकेज की अनोखी विशेषता यह है कि इसमें गुजरात की धरोहर तथा संस्कृति का परिचय मिलेगा।
इस यात्रा में यूनेस्को विश्व धरोहर स्थल ‘रानी की वाव’ और प्रसिद्ध ‘मोधेरा सूर्य मंदिर’ शामिल हैं। अहमदाबाद शहर के आसपास स्थित स्थानों को भी इस यात्रा में रखा गया है। यात्रा के दूसरे दिन, यानी 23 नवम्बर 2019 को पर्यटकों को प्रसिद्ध यूनेस्को विश्व धरोहर स्थल चंपानेर- पावागढ़ पुरातत्व पार्क भी ले जाया जायेगा। इस यात्रा का महत्वपूर्ण आकर्षक पक्ष यह है कि पर्यटकों के समूह को विश्व के सबसे विशाल स्मारक ‘स्टेचू ऑफ यूनिटी’ का पर्यटन भी कराया जायेगा। पैकेज का विवरण आईआरसीटीसी की वेबसाइट www.irctctourism.com पर उपलब्ध है। अधिक जानकारी के लिए यात्री 8287931654/ 022-22644378 / 22632485 नम्बरों पर संपर्क कर सकते हैं।आर.के.मीणा/आरएनएम/एएम/एकेपी/एसएस-4265
(Visitor Counter : 275
राष्ट्रपति सचिवालय
जब पूरी दुनिया सैन्य वर्चस्व के लिए अंतरिक्ष का इस्तेमाल कर रही थी, तब डॉ. साराभाई ने सोचा कि तेजी से विकास के वास्ते अंतरिक्ष प्रौद्योगिकी भारत के लिए उपयुक्त प्लेटफार्म है: राष्ट्रपति राम नाथ कोविंद
राष्ट्रपति ने विक्रम साराभाई के जन्म शताब्दी के समापन समारोह को एक वीडियो संदेश के माध्यम से संबोधित किया
राष्ट्रपति श्री राम नाथ कोविंद ने कहा है कि जब जब पूरी दुनिया सैन्य वर्चस्व के लिए अंतरिक्ष का इस्तेमाल कर रही थी तब डॉ. साराभाई ने सोचा कि अपने विशाल आकार और विविधता के कारण भारत के लिए अंतरिक्ष प्रौद्योगिकी तेजी से विकास के लिए उपयुक्त प्लेटफार्म है। उन्होंने अंतरिक्ष विभाग और परमाणु ऊर्जा विभाग द्वारा आज  आयोजित किए जा रहे डॉ. विक्रम साराभाई के जन्म शताब्दी समारोह के समापन कार्यक्रम को एक वीडियो संदेश के माध्यम से संबोधित किया।
डॉ. विक्रम साराभाई को याद करते हुए, राष्ट्रपति ने कहा कि कुछ लोग ऐसे हैं जिनका जीवन और कर्म हमारा उत्साह बढ़ाती है। 'भारतीय अंतरिक्ष कार्यक्रम के जनक' डॉ. विक्रम साराभाई उनमें से एक हैं। वह एक विलक्षण आकर्षण, विनम्रता से भरे हुए व्यक्ति थे, जिन्होंने ऊंची उपलब्धियां हासिल की। वह एक विश्वस्तरीय वैज्ञानिक, नीति-निर्माता और एक संस्था के निर्माता थे जो एक दुर्लभ संयोजन है। उन्होंने अपेक्षाकृत कम समय में यह सब हासिल किया जैसे कि उन्हें पता था कि उनका अंत निकट है। दुर्भाग्य से उनका जीवनकाल बहुत जल्दी समाप्त हो गया। अगर वह लंबे समय तक देश की सेवा कर सकते तो भारत का अंतरिक्षा विज्ञान वहां तक पहुंच जाता कि हमें आश्चर्य होता।
राष्ट्रपति ने कहा कि एक वैज्ञानिक के रूप में, डॉ. साराभाई कभी भी केवल टिप्पणियों से संतुष्ट नहीं होते थे। उन्होंने हमेशा इंटरप्लेनेटरी स्पेस की प्रकृति की बेहतर समझ के लिए प्रयोगात्मक डेटा के पहलूओं पर ध्यान दिया। 1947 और 1971 के बीच राष्ट्रीय और अंतर्राष्ट्रीय विज्ञान पत्रिकाओं में उनके 85 शोध पत्र प्रकाशित हुए।
राष्ट्रपति ने कहा कि डॉ. साराभाई एक बहुत व्यावहारिक व्यक्ति भी थे। उन्होंने अंतरिक्ष क्षेत्र में आगे बढ़ रहे अन्य देशों की तर्ज पर भारत के अंतरिक्ष कार्यक्रम को संचालित नहीं किया। वृद्धि संबंधी तरीका अपनाने के बजाय उन्होंने छलांग लगाना पसंद किया। उन्हें विश्वास था कि भारत जैसे विकासशील देश को उपग्रह संचार में सीधे डुबकी लगानी चाहिए। वह देश विकास के लिए एक उपग्रह प्रणाली की उपयोगिता को प्रदर्शित करना चाहते थे। आज, हम उनके सपने के महत्व को तब महसूस करते हैं जब कोविड-19 महामारी स्कूली शिक्षा को बाधित करने में विफल रही है जो दूरस्थ शिक्षा प्रणाली के रूप चल रही है।
राष्ट्रपति ने कहा कि सरकार ने डॉ. साराभाई के जन्म शताब्दी वर्ष में अंतरिक्ष क्षेत्र में सुधारों की घोषणा करके महान वैज्ञानिक को श्रद्धांजलि अर्पित की है। डॉ. साराभाई की प्रसिद्ध उक्ति है, "हमें मनुष्य और समाज की वास्तविक समस्याओं के लिए उन्नत तकनीकों के इस्तेमाल में किसी से पीछे नहीं रहना चाहिए।" राष्ट्रपति ने कहा कि जब भारत अधिक ‘आत्मनिर्भर’ बनने के लिए प्रयास कर रहा है तब हमें उनके शब्दों के महत्व का एहसास होता है।
राष्ट्रपति का भाषण देखने के लिए यहां क्लिक करें—
स्वास्थ्य एवं परिवार कल्याण मंत्रालय
स्वास्थ्य मंत्रालय ने मीडिया में ‘हर घर दस्तक’ अभियान के बारे में जागरूकता बढ़ाने के लिए राष्ट्रीय वेबिनार का आयोजन किया
स्वास्थ्य और परिवार कल्याण मंत्रालय द्वारा आज महीने भर चलने वाले हर घर दस्तक अभियान के बारे में मीडिया में जागरूकता को और बढ़ाने के लिए राष्ट्रीय मेलजोल वेबिनार का आयोजन किया गया। वेबिनार का उद्देश्य सभी व्यस्क आबादी को कोविड वैक्सीन की पहली खुराक देना और साथ ही दूसरी खुराक लेने के लिए लोगों को प्रेरित करना था।
‘हर घर दस्तक’ अभियान का उद्देश्य पहली खुराक नहीं लेने वाले या कुछ कारणों से दूसरी खुराक नहीं लेने वाले वाली पात्र आबादी तक पहुंचना है। इसके अंतर्गत स्वास्थ्य कार्यकर्ता देश भर में योग्य लोगों का घर-घर जाकर टीकाकरण करेंगे। इसमें उन जिलों पर खास ध्यान दिया जाएगा जिनमे 50 फीसदी से कम योग्य आबादी का टीकाकरण हुआ है।
स्वास्थ्य और परिवार कल्याण मंत्रालय के अपर सचिव डॉ.मनोहर अगनानी ने इंटरैक्टिव वेबिनार को संबोधित किया। उन्होंने कहा कि 16 जनवरी 2021 को दुनिया का सबसे बड़ा व्यस्क टीकाकरण कार्यक्रम शुरू किया गया था उसमें वर्तमान गति को देखते हुए हम विश्वासपूर्ण दावा कर सकते हैं कि यह कार्यक्रम शुरू से सुचारू रूप से चल रहा है। कोविड-19 के खिलाफ अब तक 79 पात्र प्रतिशत जनसंख्या को पहली खुराक दी जा चुकी है जबकि 38 फीसदी लोगों को दोनों खुराक दी जा चुकी हैं। कई राज्यों में 100 फीसदी व्यस्क आबादी को टीके की पहली खुराक लग चुकी है।उन्होंने विश्वास व्यक्त करते हुए कहा कि भारत की वर्तमान टीका वितरण क्षमता को देखते हुए लगता है कि पूरी व्यस्क आबादी का टीकाकरण जल्दी ही पूरा हो जाएगा।
जिस तरह टीकों के लिए उत्साह तेजी से बढ़ रहा है, वहीं अंतिम छोर तक पहुंचने के लिए अनूठी चुनौतियां भी हैं। कुछ लोगों के टीका न लेने के कई कारण हो सकते हैं जिसमे दूर-दराज के क्षेत्रों तक पहुंच का मुद्दा हो सकता है, कुछ लोगों में दुष्परिणाम का निरंतर डर और कुछ समुदायों की हिचकिचाहट भी कारण है। डॉ. अगनानी ने अवलोकन किया कि इस अभियान के माध्यम से देश के अग्रिम पंक्ति के स्वास्थ्य कार्यकर्ता ऐसे मुद्दों को जमीनी स्तर पर संबोधित कर रहे हैं, जिससे लोग टीकाकरण से बच रहे हैं।
इस अभियान में स्थानीय धार्मिक और समुदाय के नेताओं और अन्य एजेंसियों और संगठनो जैसे केन्द्रीय सांख्यिकी कार्यालय, गैर सरकारी संगठनो, एनएसएस आदि के साथ सहयोग कर उन लोगों को भी प्रेरित किया जा सकता है, जिन्होंने अभी तक टीका नहीं लगवाया है। टीका विरोधी दुष्प्रचार का मुकाबला करने के लिए मल्टीमीडिया सूचना, शिक्षा और संचार अभियान तैयार किया जाएगा और राज्यों/केंद्र शासित प्रदेशों के भीतर उच्च कवरेज वाले जिलों द्वारा अपनाए जाने वाले नए नजरियों और प्रथाओं को अपनाया जाएगा।
मीडियाकर्मियों के प्रश्नों के उत्तर देते हुए डॉ. अगनानी ने कोरोना वैक्सीन की दोनों डोज लेने पर महत्व दिया। उन्होंने मीडियाकर्मियों से भी लोगों को सकारात्मक समाचारों के माध्यम से लोगों को प्रोत्साहित करने का आग्रह किया। उन्होंने मीडिया के लगातार समर्थन के लिए धन्यवाद दिया साथ ही उन्होंने देश के कुछ हिस्सों में लोगों में जो हिचकिचाहट है, उससे लड़ने का भी आग्रह किया।
इस वेबिनार में देश भर के पत्र सूचना कार्यालय, दूरदर्शन, आकाशवाणी, क्षेत्रीय आउटरीज ब्यूरो, यूनिसेफ राज्य कार्यालयों के अधिकारियों तथा निजी एफएम रेडियो, सामुदायिक रेडियो स्टेशनों, ऑनलाइन और प्रिंट मीडिया के प्रतिनिधियों ने भागीदारी की।
वित्त मंत्रालय
भारत सरकार ने '7.38 प्रतिशत नई सरकारी प्रतिभूति 2027,'7.26% सरकारी प्रतिभूति 2032',  7.36 प्रतिशत सरकारी प्रतिभूति 2052 की बिक्री  के लिए नीलामी की घोषणा
भारत सरकार ने निम्न सरकारी प्रतिभूतियों की बिक्री  की घोषणा की है-  मूल्य आधारित नीलामी के जरिए 7000 करोड़ रुपये  की अधिसूचित राशि के लिए '7.38 प्रतिशत सरकारी प्रतिभूति, 2027’, एक समान मूल्य पद्धति का उपयोग करके मूल्य आधारित नीलामी के माध्यम से 12,000 करोड़ रुपए  की अधिसूचित राशि के लिए "7.26% सरकारी सुरक्षा 2032" और  9,000 करोड़ रुपए की अधिसूचित राशि के लिए "7.36 प्रतिशत सरकारी प्रतिभूति 2052"  विविध मूल्य पद्धति का उपयोग करते हुए मूल्य आधारित नीलामी के माध्यम से। भारत सरकार के पास उपरोक्त उल्लिखित प्रत्येक प्रतिभूति के लिए 2,000 करोड़ रुपए तक की अतिरिक्त सदस्यता को बनाए रखने का विकल्प होगा। नीलामी 20 जनवरी, 2023  को भारतीय रिजर्व बैंक, मुंबई कार्यालय, फोर्ट, मुंबई द्वारा आयोजित की जाएगी।
स्टॉकों की बिक्री की अधिसूचित राशि के 5 प्रतिशत तक की राशि सरकारी प्रतिभूतियों की नीलामी में अप्रतिस्पर्धी बोली सुविधा योजना के अनुसार पात्र व्यक्तियों और संस्थाओं को आवंटित की जाएगी।
नीलामी के लिए प्रतिस्पर्धी और अप्रतिस्पर्धी दोनों बोलियां भारतीय रिजर्व बैंक की कोर बैंकिंग सोल्यूशन  प्रणाली पर इलेक्ट्रॉनिक प्रपत्र में 20 जनवरी, 2023 को प्रस्तुत की जानी चाहिए। अप्रतिस्पर्धी बोलियां सुबह 10.30 बजे से 11.00 बजे के बीच और प्रतिस्पर्धी बोलियां सुबह 10.30 बजे से 11.30 बजे के बीच प्रस्तुत की जानी चाहिए।
नीलामियों के परिणाम की घोषणा 20 जनवरी, 2023  को की जाएगी और सफल बोलीदाताओें द्वारा भुगतान 23 जनवरी, 2023  को किया जाएगा।
ये स्टॉक भारतीय रिजर्व बैंक द्वारा समय-समय संशोधित परिपत्र संख्या “आरबीआई/2018-19/25”, दिनांक 24 जुलाई, 2018, के तहत जारी “केन्द्र सरकार की प्रतिभूतियों में जब निर्गमित लेन-देन”संबंधी दिशा-निर्देशों के अनुसार “जब निर्गमित” कारोबार के लिए पात्र होंगे।
प्रधानमंत्री कार्यालय
प्रधानमंत्री ने प्रथम जनजातीय खेल महोत्सव पहल की सराहना की
प्रधानमंत्री श्री नरेन्द्र मोदी ने कलिंग सामाजिक विज्ञान संस्थान, भुवनेश्वर में पहले जनजातीय खेल महोत्सव के आयोजन पर प्रसन्नता व्यक्त की है।
प्रधानमंत्री ने खेलों को एक बड़ी शुरुआत बताया और देश के लिए गौरव लाने में जनजातीय खिलाड़ियों की भूमिका को स्वीकार किया।
अमृत महोत्सव के एक ट्वीट के उत्तर में प्रधानमंत्री ने अपनी प्रतिक्रिया देते हुए कहा:
"हमारे खेल जगत में एक बड़ी शुरुआत! वैश्विक स्पर्धाओं में भारत को पहचान दिलाने में जनजातीय खिलाड़ियों की बड़ी भूमिका रही है। ऐसे प्रयासों से देश को इस समुदाय से नए-नए टैलेंट मिलेंगे।"
रक्षा मंत्रालय
आईएनएस तबर ने इतालवी नौसेना के साथ इटली के नेपल्स के करीब युद्धाभ्यास किया
भूमध्य सागर के लिए चल रही तैनाती के अंतर्गत आईएनएस तबर ने दिनांक 03 जुलाई 2021 को नेपल्स, इटली के बंदरगाह में प्रवेश किया। इस जहाज का इटली की नौसेना ने गर्मजोशी से स्वागत किया। बंदरगाह में अपने प्रवास के दौरान कमांडिंग ऑफिसर कैप्टन महेश मंगीपुडी नेप्रीफेक्ट ऑफ नेपल्स अथॉरिटी, क्षेत्रीय इतालवी नौसेना मुख्यालय और कोस्टगार्ड मुख्यालय में वरिष्ठ अधिकारियों से मुलाकात की।
बंदरगाह से लौटने पर इस पोत ने दिनांक 04 और 05 जुलाई 2021 को इटली की नौसेना के एक अग्रिम फ्रिगेट, आईटीएस एंटोनियो मार्सेग्लिया  के साथ एक समुद्री साझेदारी युद्धाभ्यास भी किया। इस अभ्यास में रात और दिन में एयर डिफेंस प्रक्रियाओं, समुद्र में पुनःपूर्ति, संचार अभ्यास और क्रॉस डेक हेलो अभियानों समेत नौसैनिक अभियानों की एक विस्तृत श्रृंखला शामिल थी। यह अभ्यास पारस्परिक रूप से अंतरसंचालनीयता बढ़ाने और समुद्री खतरों के खिलाफ संयुक्त अभियानों को मजबूत करने की दिशा में लाभप्रद था।
नौसेना के रिवाज के अनुसार दोनों जहाजों द्वारा 'स्टीम पास्ट' के साथ इस अभ्यास का समापन हुआ।
प्रधानमंत्री कार्यालय
प्रधानमंत्री की इथियोपिया गणराज्य के प्रधानमंत्री के साथ बैठक
प्रधानमंत्री श्री नरेन्द्र मोदी ने 24 अगस्त 2023 को जोहान्सबर्ग में 15वें ब्रिक्स शिखर सम्मेलन के मौके पर इथियोपिया गणराज्य के प्रधानमंत्री महामहिम डॉ. अबीय अहमद अली से मुलाकात की।
दोनों नेताओं ने विकास में साझेदारी एवं क्षमता निर्माण, व्यापार एवं निवेश, रक्षा सहयोग, आईसीटी, कृषि, युवाओं के कौशल और दोनों देशों के लोगों के बीच पारस्परिक संबंधों सहित प्रमुख क्षेत्रों पर सार्थक चर्चा की। उन्होंने महत्वपूर्ण क्षेत्रीय एवं वैश्विक मुद्दों पर भी विचारों का आदान-प्रदान किया।
प्रधानमंत्री ने ब्रिक्स में इथियोपिया की सदस्यता के लिए प्रधानमंत्री अबीय अहमद को बधाई दी। उन्होंने ‘वॉयस ऑफ ग्लोबल साउथ समिट’ में भाग लेने के लिए प्रधानमंत्री अबीय अहमद की सराहना की।
प्रधानमंत्री अबीय अहमद ने इथियोपिया को ब्रिक्स परिवार में शामिल करने हेतु भारत के समर्थन के लिए प्रधानमंत्री को धन्यवाद दिया। उन्होंने चंद्रयान मिशन की सफलता पर प्रधानमंत्री को बधाई दी और इसे इथियोपिया एवं दक्षिणी दुनिया के देशों के लिए गर्व व प्रेरणा का क्षण बताया।
प्रधानमंत्री कार्यालय
प्रधानमंत्री ने रत्नीपोरा के लिए रेल-संपर्क की सराहना की
रेल मंत्रालय ने एक ट्वीट संदेश में कहा है कि अवंतीपोरा और काकापोरा के बीच रत्नीपोरा हॉल्ट की लंबे समय से चली आ रही मांग आखिरकार पूरी हो गई है। यह रेल-ठहराव, सुलभ परिवहन के साथ क्षेत्र में आवाजाही को आसान बना देगा।
रेल मंत्रालय के ट्वीट का जवाब देते हुए प्रधानमंत्री ने ट्वीट किया:
"जम्मू और कश्मीर में परिवहन-संपर्क के मजबूत होने की दृष्टि से यह एक अच्छी खबर है।"
रक्षा मंत्रालय
भारत-कजाकिस्तान संयुक्त सैन्य अभ्यास 30 अगस्त 2021 से
कजाकिस्तान के साथ बढ़ रहे रणनीतिक संबंधों को मजबूत करने और सैन्य कूटनीति के एक हिस्से के रूप में ‘भारत-कजाकिस्तान संयुक्त प्रशिक्षण प्रयास का 5वां संस्करण’ ट्रेनिंग नोड, आइशा बीबी, कजाकिस्तान में 30 अगस्त से 11 सितम्बर, 2021 तक आयोजित किया जाएगा। यह दोनों देशों की सेनाओं के बीच एक संयुक्त प्रशिक्षण अभ्यास है जो भारत और कजाकिस्तान के द्विपक्षीय संबंधों को मजबूत करेगा। इस अभ्यास में भारतीय सेना की टुकड़ी का प्रतिनिधित्व बिहार रेजिमेंट की एक बटालियन करेगी, जिसमें एक टुकड़ी कमांडर की अगुवाई में कुल 90 सैन्य कर्मी शामिल हैं और कजाकिस्तान सेना का एक प्रतिनिधित्व एक कंपनी समूह द्वारा किया जाएगा। यह सैन्य अभ्यास भारत और कजाकिस्तान के सशस्त्र बलों को संयुक्त राष्ट्र के जनादेश के तहत पहाड़ी, ग्रामीण क्षेत्रों में उग्रवाद और आतंकवाद निरोधी अभियानों में दक्ष करने का एक अवसर प्रदान करेगा। इस संयुक्त अभ्यास में दोनों देशों की सेनाओं के बीच पेशेवर रणनीतिक कौशल, उप इकाई स्तर पर आतंकवाद विरोधी माहौल में अभियानों की योजना और उनके क्रियान्वयन, हथियार चलाने संबंधी कौशल और आतंकवाद तथा उग्रवाद संबंधी अभियानों के अनुभवों को साझा किया जाएगा। यह सैन्य अभ्यास 48 घंटों के दीर्घकालीन अभ्यास के समापन के बाद समाप्त होगा, जिसमें आतंकवादियों के अर्धग्रामीण ठिकाने को नष्ट करने का परिदृश्य शामिल होगा।
इस सैन्य अभ्यास से दोनों देशों की सेनाओं के बीच आपसी विश्वास को बढ़ावा मिलेगा और अंतर संचालन तथा बेहतर विधियों को अपनाने में सक्षम होने का अवसर मिलेगा।